Fis-sentejn ta' qabel l-aħħar żewġ elezzjonijiet ġenerali kien hemm tnaqqis drastiku fin-numru ta' care orders. Tnaqqis li jqanqal ħafna mistoqsijiet b'social workers ta' esperjenza li tkellmu mal-gazzetta KullĦadd ifissru kif mhumiex sorpriżi b'dan għax għal snin twal f'dan il-pajjiż l-elezzjonijiet affettwaw kollox. Fis-sena 2007 kien hemm 50% tnaqqis fuq is-sena ta' qabel f'dawk li huma care orders, u fis-sena 2012 kien hemm tnaqqis ta' 34%. Ikkuntatjat mill-KullĦadd il-Kap Eżekuttiv tal-Fondazzjoni għall-Ħarsien Soċjali, Alfred Grixti, ikkonferma dawn in-numri u dak li ntqal lill-gazzetta minn numru ta' ħaddiema soċjali. "Professjonisti li kienu jaħdmu fil-ħarsien ta' tfal qaluli li waħda mill-mistoqsijiet li kienu jiltaqgħu magħha sikwit kienet tkun fejn jgħixu l-persuni li fil-konfront tagħhom kienet tintalab li jkun hemm care order," qal Grixti. Kien fl-aħħar ġimgħat, fl-istess żmien li beda jkun diskuss att ġdid dwar il-ħarsien ta' tfal, li kien irrappurtat kif naqsu n-numru ta' care orders riċentament. Il-care orders isiru bil-firma tal-ministru fejn, wara parir ta' esperti, t-tfal jittieħdu mingħand il-ġenituri. Bidliet fil-liġi preżenti se jneħħu dan il-poter mingħand il-ministru u jintefa' iktar f'idejn l-esperti. Grixti fisser kif hu u l-Ministru Michael Farrugia dejjem qagħdu fuq il-parir tal-esperti u ma kien hemm ebda direzzjoni biex jikkalmaw jew iwaqqfu l-care orders. "Aħna dejjem ħallejna l-esperti jagħmlu x-xogħol li huma mħarrġin għalih. Niffirma jien u nibgħatha lill-Ministru biex jiffirma hu wkoll. Il-ħaddiema soċjali kollha jistgħu jikkonfermaw kif, filwaqt li niddiskuti l-każi magħhom, qatt ma rrifjutajt li niffirma care order jew irrifjutajt li nibgħatha lill-Ministru," qal Grixti f'kummenti mal-KullĦadd. Jirriżulta li llum is-sitwazzjoni hija differenti minn ta' snin ilu, u waħda mir-raġunijiet li naqqset in-numru ta' care orders hija proġett li tnieda fl-2015. "Il-Fondazzjoni u l-Appoġġ nidejna proġett ibbażat fuq il-mudelli tar-Renju Unit fejn nagħmlu terapija fi ħdan il-familja. L-għan tal-proġett kien li identifikajna numru ta' familji li konna nafu li setgħu kienu fil-periklu li jkollhom lil uliedhom f'riskju li jittieħdu b'care order," spjega Grixti. Jirriżulta li f'dan il-proġett saret ħidma ma' 16-il familja li bejniethom kellhom 26 tifel u tifla. "Ir-riżultati kienu inkoraġġanti. Xi ħaġa li turi li s-sistema ta' one on one taħdem ħafna. Qed ninvestu fiha u se nibqgħu ninvestu fiha u s-suċċess tal-proġett juri kif hemm raġuni għaliex naqsu l-care orders fl-2016," qal Grixti. "Dan huwa fatt sostanzjat minn tagħrif li għandna u mhux mill-informazzjoni żbaljata li kien hawn min ipprova jxerred," kompla jispjega. Grixti fisser kif il-Fondazzjoni tappoġġja l-ħidma tal-ħaddiema soċjali tagħha. "Nemmnu fid-dedikazzjoni tagħhom biex iħarsu lit-tfal kollha li għandhom bżonn ħarsien," qal Grixti, li rrefera wkoll għall-każ li ddomina l-midja dan l-aħħar ta' tifel ta' sitt snin li allegatament intbagħat minn missieru mal-prostituti. "Noġġezzjona għas-sensazzjonaliżmu f'każ bħal dan," kompla jgħid Grixti, li tenna kif il-Fondazzjoni se tkompli tikkollabora ma' msieħba responsabbli mill-kura ta' tfal.